b'\n_START_ARTICLE_\nSkihopping under Lahtisspelen\n_START_PARAGRAPH_\nDette er en oversikt over de tre f\xc3\xb8rste plassene i alle spesialhopprenn for senior under Lahtisspelen, samt ski-VM som har blitt arrangert i Lahtis._NEWLINE_Lahtisspelen ble f\xc3\xb8rste gang arrangert i 1923. Hopprennene i Lahtisspelen har v\xc3\xa6rt en del av verdenscupen siden den startet i sesongen 1979/80. Det individuelle hopprennet har siden 1997 ogs\xc3\xa5 v\xc3\xa6rt en del av hoppkonkurransen Nordic Tournament. Ski-VM har blitt arrangert i Lahtis i 1926, 1938, 1958, 1978, 1989 og 2001, og har da tatt Lahtisspelens plass._NEWLINE_Tre ganger har Lahtisspelen blitt avlyst \xe2\x80\x93 i 1930 p\xc3\xa5 grunn av sn\xc3\xb8mangel og i 1940 og 1942 p\xc3\xa5 grunn av vinterkrigen og fortsettelseskrigen. I tillegg ble begge spesialhopprennene i 2008 avlyst p\xc3\xa5 grunn av vind._NEWLINE_Den opprinnelige hoppbakken i Lahtis ble utvidet og modernisert en rekke ganger, og var i bruk til f\xc3\xb8rste halvdel av 1970-tallet. Et helt nytt hoppanlegg ble bygd til ski-VM 1978. Den nye storbakken ble tatt i bruk i 1973, den nye normalbakken ble f\xc3\xb8rste gang brukt under Lahtisspelen 1977._NEWLINE_Lahtis var tidlig ute med lagkonkurranser i hopp og arrangerte sin f\xc3\xb8rste lagkonkurranse s\xc3\xa5 tidlig som i 1966.'